Document ID: 32009D0997

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Δεκεμβρίου 2009
για την παράταση της περιόδου διαθεσιμότητας της μακροοικονομικής χρηματοδοτικής συνδρομής της ΕΕ προς τον Λίβανο
(2009/997/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την από 10ης Δεκεμβρίου 2007 απόφαση 2007/860/ΕΚ του Συμβουλίου για τη χορήγηση κοινοτικής μακροοικονομικής χρηματοδοτικής συνδρομής στον Λίβανο (1), και ιδίως το άρθρο 1 παράγραφος 3,
Εκτιμώντας τα ακόλουθα:
(1)
Η εκταμίευση ολοκλήρου του ποσού της μακροοικονομικής χρηματοδοτικής συνδρομής της ΕΕ προς τον Λίβανο δεν κατέστη δυνατή εντός της διετούς περιόδου που προβλέπεται στην απόφαση 2007/860/ΕΚ, λόγω καθυστερήσεων στην εκτέλεση των μέτρων μεταρρύθμισης, ιδίως εκείνων που επισημάνθηκαν στο Μνημόνιο Συμφωνίας ως κριτήρια για την πλήρη υλοποίηση της συνδρομής.
(2)
Οι προοπτικές δείχνουν ότι, με τον διορισμό νέας κυβέρνησης εθνικής ενότητας, οι αρχές του Λιβάνου θα είναι σε θέση να εκπληρώσουν τα κριτήρια μεταρρύθμισης από τα οποία εξαρτάται η υλοποίηση της μακροοικονομικής χρηματοδοτικής συνδρομής, όπως αυτά παρατίθενται στο Μνημόνιο Συμφωνίας.
(3)
Οι αρχές του Λιβάνου έχουν εφαρμόσει με ικανοποιητικό τρόπο το πρόγραμμα οικονομικών μεταρρυθμίσεων που συμφωνήθηκε με το Διεθνές Νομισματικό Ταμείο στο πλαίσιο του προγράμματος επείγουσας βοήθειας μετά από συρράξεις (EPCA).
(4)
Η διαθεσιμότητα της μακροοικονομικής χρηματοδοτικής συνδρομής της Ευρωπαϊκής Ένωσης προς τον Λίβανο, με βάση την απόφαση 2007/860/ΕΚ, λήγει στις 21 Δεκεμβρίου 2009.
(5)
Μπορεί συνεπώς να εγκριθεί η παράταση της περιόδου διαθεσιμότητας κατά ένα έτος.
(6)
Πραγματοποιήθηκε η δέουσα διαβούλευση με την Οικονομική και Δημοσιονομική Επιτροπή σχετικά με την εν λόγω παράταση,
ΑΠΟΦΑΣΙΖΕΙ:
Άρθρο 1
Η περίοδος διαθεσιμότητας της μακροοικονομικής χρηματοδοτικής συνδρομής της Ευρωπαϊκής Ένωσης προς τον Λίβανο παρατείνεται κατά ένα έτος, έως τις 21 Δεκεμβρίου 2010.
Άρθρο 2
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 18 Δεκεμβρίου 2009.

Labels: 18
19
5